เฮดจ์ฟันด์ดันหุ้นก.พ.ฉลุย
ข่าวดีอื้อต่างชาติได้กำไรสองเด้งทรีนีตี้เตือนชิงขายก่อนมี.ค.ขาลง
30 ม.ค. 2555

ข่าวดีอื้อต่างชาติได้กำไรสองเด้งทรีนีตี้เตือนชิงขายก่อนมี.ค.ขาลง
เฮดจ์ฟันด์ลุยหุ้นหลังขายหุ้นผ่านเอ็นวีดีอาร์ไปเยอะ ต่างชาติลองฟิวเจอร์ส คาดสหรัฐยุโรปอัดฉีดสภาพคล่อง ดันดัชนีหุ้น ก.พ. เห็น 1,110-1,150 
นายวิศิษฐ์ องค์พิพัฒนกุล กรรมการผู้จัดการ บริษัทหลักทรัพย์ (บล.) ทรีนีตี้ เปิดเผยว่า ในเดือน ก.พ.นี้ มีโอกาสเห็นดัชนีหุ้นไทยขึ้นไปแตะที่ระดับ 1,110-1,150 จุด และการลงทุนในสินทรัพย์เสี่ยงจะดีขึ้น 
ทั้งนี้ เห็นได้จากเงินต่างประเทศไหลเข้ามาซื้อหุ้นไทยชัดเจนมากในช่วงวันที่ 26-27 ม.ค.ที่ผ่านมา รวมกว่า 3,000 ล้านบาท โดยเฉพาะการส่งออร์เดอร์ผ่าน บล.เครดิต สวิส (CS) และยูบีเอส ซึ่งลูกค้าส่วนใหญ่เป็นกองทุนบริหารความเสี่ยง หรือเฮดจ์ฟันด์ ส่วนลูกค้าของซีแอลเอสเอมักเป็นนักลงทุนระยะยาว 
นอกจากนี้ จะเห็นว่านักลงทุนต่างชาติทำสัญญาซื้อในสัญญาล่วงหน้า (ลองฟิวเจอร์ส) สูงถึง 7,000-8,000 สัญญา ซึ่งเทียบเท่ากับการซื้อหุ้นด้วยเงินสดประมาณ 4,000 ล้านบาท 
สาเหตุหนึ่งที่ทำให้ต่างชาติกลับมาซื้อหุ้นไทยจำนวนมาก เป็นเพราะขายผ่านเอ็นวีดีอาร์ไปมากแล้ว จะเห็นว่ามียอดถือครองสุทธิในอัตราที่ต่ำสุดในรอบ 15 เดือน เมื่อมีข่าวดีก็จะต้องเข้าซื้อคืน
“เฮดจ์ฟันด์ซื้อหุ้นนอกจากจะได้กำไรจากส่วนต่างราคาแล้ว ยังมีกำไรจากค่าเงินด้วย เพราะการที่ดอกเบี้ยในยุโรปอยู่ในระดับ 1% และมีโอกาสที่จะลงมาอยู่ที่ 0.5% ขณะที่สหรัฐดอกเบี้ยอยู่ที่ 0% นานถึงปี 2557 ก็จะเห็นการกู้เงินมาลงทุนในประเทศที่มีดอกเบี้ยสูงกว่า ซึ่งหากมาประเทศไทยก็จะได้รับผลตอบแทนประมาณ 3% และการที่มีเงินทุนไหลเข้าก็จะทำให้ค่าเงินบาทแข็งค่าขึ้นด้วย” นายวิศิษฐ์ กล่าว
กรรมการผู้จัดการ บล.ทรีนีตี้ กล่าวว่า หุ้นที่ดีขึ้นเพราะมีการคาดว่ามีโอกาสที่จะใช้มาตรการกระตุ้นเศรษฐกิจเชิงปริมาณ (QE3) ในเดือน มี.ค. และจะมีเม็ดเงินราว 6 แสนล้านเหรียญสหรัฐ เข้าไปอัดฉีดธุรกิจอสังหาริมทรัพย์โดยตรง รวมถึงการที่สหภาพยุโรปจะอัดสภาพคล่องเข้าระบบอีก 5 แสนล้านยูโร ในเดือน ก.พ. เมื่อรวมกับที่ใช้ในเดือน ธ.ค. ก็จะมีเม็ดเงินประมาณ 1 ล้านล้านยูโร จะส่งผลให้ราคาทองคำพุ่งขึ้นด้วย
“หากเฟดออก QE3 ในวงเงิน 6 แสนล้านเหรียญสหรัฐ จะส่งผลให้ราคาทองคำพุ่งขึ้นประมาณ 200 เหรียญสหรัฐต่อออนซ์ เพราะค่าเงินเหรียญสหรัฐไร้ทิศทางหรือมีสิทธิที่จะอ่อนค่าลง รวมถึงราคาน้ำมันด้วยที่คาดว่าจะอยู่ที่ 110-115 เหรียญสหรัฐต่อบาร์เรล แต่ขณะที่ยุโรปอัดเงินเข้าไป 6 แสนล้านยูโร จะทำให้ทองคำเพิ่มเพียง 20 เหรียญสหรัฐเท่านั้น”
การออก QE3 รอบนี้จะกระตุ้นในส่วนของพร็อพเพอร์ตี เพราะที่ผ่านมายังอยู่ในภาวะตกต่ำและยังไม่ฟื้น และในเดือน มี.ค. ก็เป็นช่วงที่เฟดดี แมค และแฟนนี เม สถาบันการเงินเพื่อที่อยู่อาศัยของสหรัฐที่ประสบปัญหาจะถึงกำหนดครบชำระหนี้ ซึ่งจะต้องมีการรีไฟแนนซ์หนี้ด้วย
อย่างไรก็ตาม ทิศทางตลาดหุ้นจะสดใสในช่วงเดือน ก.พ.เท่านั้น ส่วนเดือน มี.ค. ก็จะต้องเจอความเสี่ยงที่ธนาคารยุโรปอาจจะต้องเพิ่มทุนเพื่อให้เงินกองทุนขั้นที่ 1 ขึ้นสู่ระดับ 9% ซึ่งคาดว่าเม็ดเงินเพิ่มทุนน่าจะอยู่ที่ระดับ 8 หมื่น9 แสนล้านยูโร ส่วนตัวเลขจริงๆ จะเป็นอย่างไรก็ต้องขึ้นอยู่กับการขอลดหนี้ของกรีซกับเจ้าหนี้ ซึ่งขณะนี้ตลาดรับรู้การลดหนี้ที่ 63% ซึ่งหากออกมาไม่ถึงก็เป็นผลดีต่อตลาด แต่ถ้ามากกว่านี้ก็จะส่งผลให้หุ้นปรับตัวลดลงอีกครั้ง ซึ่งปัญหายุโรปยังต้องใช้เวลา และจะส่งผลกระทบต่อตลาดเป็นระยะๆ ตามประเด็นในขณะนั้นๆ